Vnsen vruntliken gruth tho voren ..... Leue sunderlik vrunt … weten dat vns vnse ghetruwe medebor.. [Jac]ob van der Beke heft gheopenbaret wu dat em Ghercke, kremere tho Borgha, wedder …dert an ener schutten de eme Jacobe van der Beke dar rechtliken vnde reddeliken afkofte, dat he hir vore vns vollenkomeliken ghetughet heuet mit bedderuen luden mit vpgherichten vingeren an den hilgen ghesworen de ouer den kope weren vnde den wynckop mede .... vnd ick so .. he sick des an de ghemenen sulude dar selues, de dar ane vnde ouer weren, dat desse kop mit deme schepe so reddeliken geschen ijs. Hir vmme, leue her voghet, so bidde wi jv sere lepliken, dat gi vor middest der ghelliken rechticheit vnde der vnser bede willen desseme Jacobe dat vrentlick vnde vorderlik to wesen dat em sin schip volghe sunder hindernisse. Dar wille wy jv gherne vmme beheghelick wesen na vnser moghe wor gy des an vns begherende sint, wente wy tho allen tiden gherne de iuwe eren bede vorderen mit alle dat wy vormoghen. Valete etc. Scripta in vigilia beatorum Philippi et Jacobi apostolorum, nostro sub secreto. Per consules Reualie.